  Майя Бывальцева Германиын суй-пыдзыя сӧсыр спортсменъёслэн куасэн бызьылонъя но биатлонъя дуннелэн кубокез понна вожвылъяськонзылэн кыкетӥ люкетэз йылпумъяськиз. Удмуртиысь Владислав Лекомцев куасэн бызьылонын кык зарни медальёсыз вӧзы биатлонын кык зарни басьтӥз на. Со сярысь элькунысь Спортъя дасяськонъя центрлэн «ВКонтатке» мерлыко вотэсаз ивортэмын. 17-тӥ толшоре спринтын ӵошатсконъёс ортчизы. Владислав Лекомцев висисьёссэ нош ик шумпоттӥз но пьедесталлэн вылӥ тубатаз ӝутскиз. Кыкетӥ интыын Россиысь Александр Проньков, куинетӥ – Украинаысь Сергей Романюк. 18-тӥ толшоре йылпумъян ӵошатсконын Лекомцев нош ик ваньзэсты азьпалтӥз. Кыкетӥ инты басьтӥз Канадаысь Марк Аренс, куинетӥ Украинаысь Игорь Рептюх луиз. Тодэ вайытом, азьвыл улосчимы куасэн бызьылонъя спринтын но вакчи дистанциын зарни медальёс утӥз. Дуннелэн кубокез понна вожвылъяськонлэн кык люкетъёсыз бере Владислав Лекомцев куасэн бызьылонын но, биатлонын но нырысетӥ интыын мынэ Вуоноосыз ӵошатсконъёс 30-тӥ толшорысен 10-тӥ тулыспалозь Германиысь Финстерауын ортчозы.  Тегъёс: Спорт Биатлон Удмуртия Россия ВладиславЛекомцев ДуннелэнКубокез  